Golfbanerne i Gatten indtages lige nu af nogle af Europas bedste golfspillere til Europa Tour-turneringen Made in Himmerland. I år er det uden royale stjerner på programmet - men sidste år gæstede H.K.H. Kronprins Frederik banerne, da han stillede op med sine holdkammater på et firemandshold, der blev udgjort af den ni-foldige Le Mans-vinder Tom Kristensen, 15 gange Europa Tour-vinder Thomas Bjørn og bestyrelsesformand for JYSK, Jacob Brunsborg. Se eller gense indslaget fra TV2 Nord sidste år her: Det, livet går ud på Masser af tilskuere var dukket op, da kronprinsen sidste år slog det første slag: Er de tilfreds med udlægget? - Ja, det er jeg faktisk. Det er første hul og det første tee-off er jo altid det mest spændende. Selvom jeg har prøvet meget i mit liv, så er det nogle af de mest nervepirrende momenter for mig, lød det fra kronprinsen, som udtrykte, at det var dejligt at være tilbage på golfbanen i Nordjylland. - Det går jo slag i slag, indtil man havner i et hul. Det er det, livet går ud på. Jeg har tænkt mig, det skal være sådan i dag også. Vi skal have det sjovt, og det har vi også. Vi har en fremragende setting og fantastiske værter, grinede kronprinsen. Siden 2014 er der blevet spillet golf på højeste niveau i Gatten til Made In Himmerland. Næste år skifter turneringen nemlig både ejer, navn og lokation. Den allersidste udgave af Made In Himmerland begyndte torsdag og slutter med finalerunde søndag. TV2 Nord sender live fra turneringen fredag aften 19.45 - 20.15 på tv2nord.dk og Tv2 Nord Salto.

Referat:
Made in Himmerland løber i disse dage af stablen i Gatten. Sidste år gjorde en royal gæst sig bemærket ved golfturneringen.